b'\n_START_ARTICLE_\nPirkko Tatarinov\n_START_PARAGRAPH_\nPirkko Tatarinov (s. 2. kes\xc3\xa4kuuta 1937\xc2\xa0Helsinki) on suomalainen mainonnan suunnittelija ja mainostoimistojohtaja. Tatarinov toimi pitk\xc3\xa4\xc3\xa4n Unileverin omistaman Lintas-mainostoimiston johtoteht\xc3\xa4viss\xc3\xa4 ja tuli tunnetuksi etenkin mainoselokuvan ja televisiomainonnan asiantuntijana._NEWLINE_P\xc3\xa4\xc3\xa4sty\xc3\xa4\xc3\xa4n ylioppilaaksi 1957 Tatarinov suoritti mainoshoitajan tutkinnon. Mainosalan uransa h\xc3\xa4n aloitti puhelinvaihteen hoitajana Markkinointi Viherjuurella 1959 ja eteni toimiston yhteysp\xc3\xa4\xc3\xa4llik\xc3\xb6ksi. Vuonna 1967 h\xc3\xa4n aloitti pitk\xc3\xa4n uransa Lintaksessa, jossa eteni varatoimitusjohtajaksi ja luovaksi johtajaksi aikana, jolloin se oli naisille eritt\xc3\xa4in harvinaista. 1960\xe2\x80\x931970-lukujen vaihteessa Tatarinov lis\xc3\xa4ksi toimitti alan Mainosuutiset-ammattilehte\xc3\xa4, omien sanojensa mukaan v\xc3\xa4lill\xc3\xa4 jopa yksin._NEWLINE_Pirkko Tatarinov oli 1970\xe2\x80\x931980-luvuilla yksi palkituimmista mainonnantekij\xc3\xb6ist\xc3\xa4 Suomessa, ja Cannesin mainoselokuvafestivaaleilla 1979 h\xc3\xa4net palkittiin pronssilla._NEWLINE_Tatarinov palkittiin el\xc3\xa4m\xc3\xa4nty\xc3\xb6st\xc3\xa4\xc3\xa4n Platinahuipulla Grafian Vuoden huiput 1995 -tapahtumassa. Palkintoperusteluissa copywriter Kaija Tiet\xc3\xa4v\xc3\xa4inen korosti muun muassa \xe2\x80\x9dNovan\xe2\x80\x9d hyv\xc3\xa4\xc3\xa4 ihmissilm\xc3\xa4\xc3\xa4 mainosalan rekrytointeja tehdess\xc3\xa4\xc3\xa4n. Tatarinov on valinnut ensimm\xc3\xa4isiin mainostoimistoty\xc3\xb6paikkoihinsa muiden muassa Hannu Konttisen, Herbie Kastemaan, Unto Paltemaan ja Markku R\xc3\xb6nk\xc3\xb6n.'